b'\n_START_ARTICLE_\nJoutsenprinsessa\n_START_SECTION_\nJuoni\n_START_PARAGRAPH_\nLeskeksi j\xc3\xa4\xc3\xa4neet kuningas Vilhelm ja kuningatar Alberta hallitsevat valtakuntiaan tahoillaan. Vilhelmin perillinen on h\xc3\xa4nen tytt\xc3\xa4rens\xc3\xa4, prinsessa Odette, ja Albertalla on poika, prinssi Derek. He yritt\xc3\xa4v\xc3\xa4t kihlata lapsia toisilleen jotta valtakunnat yhdistyisiv\xc3\xa4t. Vuosien mittaan Odette ja Derek tapaavat toisensa joka kes\xc3\xa4 ja heid\xc3\xa4t yritet\xc3\xa4\xc3\xa4n saada rakastumaan. Suunnitelma ei kuitenkaan onnistu, sill\xc3\xa4 kaksikko vain v\xc3\xa4lttelee ja kiusaa toisiaan. Yll\xc3\xa4tt\xc3\xa4en, aikuisiksi kasvaneet Derek ja Odette ihastuvat toisiinsa. Odette kuitenkin uskoo Derekin rakastuneen h\xc3\xa4neen vain ulkon\xc3\xa4k\xc3\xb6ns\xc3\xa4 vuoksi eik\xc3\xa4 h\xc3\xa4it\xc3\xa4 j\xc3\xa4rjestet\xc3\xa4._NEWLINE_Kotimatkalla mets\xc3\xa4ss\xc3\xa4 Vilhelm ja Odette kohtaavat ilke\xc3\xa4n Rupert-velhon, jonka Vilhelm on karkottanut valtakunnastaan vallankaappausaikaiden vuoksi. Rupert muuttaa itsens\xc3\xa4 Suureksi el\xc3\xa4imeksi ja sieppaa Odetten. Vilhelm ehtii ennen kuolemaansa kertoa Derekille, ett\xc3\xa4 heid\xc3\xa4n kimppuunsa hy\xc3\xb6k\xc3\xa4nnyt peto ei ole se, milt\xc3\xa4 se n\xc3\xa4ytt\xc3\xa4\xc3\xa4. Kaikki muut uskovat Odetten kuolleen, mutta Derek ei suostu antamaan periksi vaan aikoo l\xc3\xb6yt\xc3\xa4\xc3\xa4 h\xc3\xa4net ja harjoittelee jousiammuntaa Suuren el\xc3\xa4imen tuhoamiseksi._NEWLINE_Rupert-velho vie Odetten lammelle, jossa h\xc3\xa4n on langettanut t\xc3\xa4m\xc3\xa4n p\xc3\xa4\xc3\xa4lle loitsun ja muuttanut t\xc3\xa4m\xc3\xa4n joutseneksi. Lumous raukeaa aina kuunvalon aikaan ja kun kuutamo h\xc3\xa4ipyy lammelta, Odette muuttuu takaisin joutseneksi. Odette pelastuu kiroukselta vain, kun h\xc3\xa4nelle vannotaan ikuista rakkautta ja se todistetaan maailmalle. Velho-Rupert itse suostuu murtamaan kirouksen, jos Odette suostuu h\xc3\xa4nen vaimokseen ja he hallitsevat valtakuntaa yhdess\xc3\xa4.\n_START_SECTION_\nVastaanotto\n_START_PARAGRAPH_\nJoutsenprinsessa sai ensi-iltansa amerikkalaisissa elokuvateattereissa 18. marraskuuta 1994. Elokuva ei ollut yleis\xc3\xb6menestys, sill\xc3\xa4 se ker\xc3\xa4si lipputuloina vain alle 10 miljoonaa dollaria. Yhten\xc3\xa4 syyn\xc3\xa4 huonoon menestykseen pidettiin Disneyn p\xc3\xa4\xc3\xa4t\xc3\xb6st\xc3\xa4 laittaa uudelleen teatterilevitykseen jo kes\xc3\xa4ll\xc3\xa4 ensi-iltansa saanut Leijonakuningas. Elokuvan kappale \xe2\x80\x9dFar Longer Than Forever\xe2\x80\x9d (suomeksi Ain t\xc3\xa4\xc3\xa4lt\xc3\xa4 ikuisuuteen) oli ehdolla parhaan laulun Golden Globe -palkinnon saajaksi, mutta palkinnon vei lopulta Leijonakuninkaan \xe2\x80\x9dCan You Feel the Love Tonight\xe2\x80\x9d.'